Universis Christi fidelibus presentes litteras inspecturis, frater Petrus dictus abbas Virgiaci salutem in Domino. Ad universitatis vestre noticiam volumus pervenire quod Odelina uxor Haymonis de Valle in nostra recognovit presentia quod venditionem quam predictus Haymo fecit Ricardo Burgensi Belnensis de censu annuo quem ei Cistercienses monachi persolvebant, ipsam ratam et firmam habebat et eam laudabat. In super memorata domina fratribus Cisterciensibus coram nobis precepit quod prefatum censum supradicto Ricardo de cetero redderent sicut sibi ad quam census iure hereditario pertinebat, et Haymoni marito ipsius iam dicti Cistercienses persolvere tenebantur. Adidit etiam quod sepedictus maritus eius Haymo et Willermus primogenitus eorum filius hanc venditionem fecerant, ipsique preceperant quod eam laudaret et laudari faceret ab aliis filiis eorum Wiardo, Johanne et Widone quod et ipsi in nostra presentia laudaverunt. Quod ut maiorem memorie teneat firmitatem in scriptis redegimus et sigilli nostri testimonio dignum duximus communire.